## Izmjene i dopune Metodologije za pružanje usluga uravnoteženja električne energije u elektroenergetskom sustavu

### NN 70/2009 (19.6.2009.), Izmjene i dopune Metodologije za pružanje usluga uravnoteženja električne energije u elektroenergetskom sustavu

HRVATSKA ENERGETSKA REGULATORNA AGENCIJA

1730

Na temelju članka 11. stavka 1. podstavka 3. Zakona o regulaciji energetskih djelatnosti (»Narodne novine«, broj 177/04 i 76/07), Upravno vijeće Hrvatske energetske regulatorne agencije na sjednici održanoj 15. lipnja 2009. donijelo je

IZMJENE I DOPUNE

METODOLOGIJE ZA PRUŽANJE USLUGA URAVNOTEŽENJA ELEKTRIČNE ENERGIJE U ELEKTROENERGETSKOM SUSTAVU

Članak 1.

U Metodologiji za pružanje usluga uravnoteženja električne energije u elektroenergetskom sustavu (»Narodne novine«, broj 133/06 i 90/08), u članku 7. stavci 1. i 2. mijenjaju se i glase:

»(1) Komponenta »Cr1« referentne cijene električne energije uravnoteženja za obračunsko razdoblje određuje se kao srednja vrijednost cijene bazne energije (eng. base load) na Europskoj burzi električne energije u Leipzigu (eng. European Energy Exchange, skr.: EEX) za obračunsko razdoblje, a iskazuje se u kunskoj protuvrijednosti po srednjem tečaju Hrvatske narodne banke koji vrijedi u zadnjem danu obračunskog razdoblja.

(2) Komponenta »Cr2« referentne cijene električne energije uravnoteženja za obračunsko razdoblje jednaka je iznosu tarifne stavke za kategoriju kućanstva, niski napon, za tarifni model plavi, tarifni element jednotarifni (JT), za radnu energiju iz Tablice 1. Tarifne stavke za proizvodnju električne energije, s iznimkom za povlaštene kupce iz Priloga 1. Odluke o visini tarifnih stavki u Tarifnom sustavu za proizvodnju električne energije, s iznimkom za povlaštene kupce, bez visine tarifnih stavki, Tarifnom sustavu za prijenos električne energije, bez visine tarifnih stavki, Tarifnom sustavu za distribuciju električne energije, bez visine tarifnih stavki i Tarifnom sustavu za opskrbu električnom energijom, s iznimkom povlaštenih kupaca, bez visine tarifnih stavki (»Narodne novine«, broj 70/08).«

Iza stavka 2. dodaje se stavak 3. koji glasi:

»(3) Referentna cijena električne energije uravnoteženja »Cr« iskazuje se u kn/MWh i jednaka je:

Cr = 0,3 • Cr1 + 0,7 • Cr2«

Dosadašnji stavci 3. i 4. postaju stavci 4. i 5.

Članak 2.

U članku 8. stavak 2. mijenja se i glasi:

»(2) Jedinične cijene električne energije uravnoteženja za obračun električne energije povlaštenim kupcima koji nisu u propisanom roku pronašli svog opskrbljivača jednake su pripadajućim iznosima tarifnih stavki iz Tablice 1. Tarifne stavke za proizvodnju električne energije, s iznimkom za povlaštene kupce iz Priloga 1. Odluke o visini tarifnih stavki u Tarifnom sustavu za proizvodnju električne energije, s iznimkom za povlaštene kupce, bez visine tarifnih stavki, Tarifnom sustavu za prijenos električne energije, bez visine tarifnih stavki, Tarifnom sustavu za distribuciju električne energije, bez visine tarifnih stavki i Tarifnom sustavu za opskrbu električnom energijom, s iznimkom povlaštenih kupaca, bez visine tarifnih stavki, uvećanim za 20%.«

Iza stavka 2. dodaje se stavak 3. koji glasi:

»(3) Kupci iz stavka 2. ovoga članka plaćaju i naknadu za opskrbu u pripadajućim iznosima tarifnih stavki prema Tablici 4. Tarifne stavke za opskrbu električne energije, s iznimkom za povlaštene kupce iz Priloga 1. Odluke o visini tarifnih stavki u Tarifnom sustavu za proizvodnju električne energije, s iznimkom za povlaštene kupce, bez visine tarifnih stavki, Tarifnom sustavu za prijenos električne energije, bez visine tarifnih stavki, Tarifnom sustavu za distribuciju električne energije, bez visine tarifnih stavki i Tarifnom sustavu za opskrbu električnom energijom, s iznimkom povlaštenih kupaca, bez visine tarifnih stavki.«

Članak 3.

Ove Izmjene i dopune Metodologije stupaju na snagu osmoga dana od dana objave u »Narodnim novinama«.

Klasa: 310-02/09-01/85

Urbroj: 371-01/09-05

Zagreb, 15. lipnja 2009.

Predsjednik Upravnog vijeća
Tomo Galić, dipl. ing., v. r.

Izmjene i dopune, NN 70/2009-1730